Transnet-staking kos bessiebedryf R134 miljoen per weekBloubessies (Foto: Beth Thomas/Pixabay) Die voortslepende staking by Transnet bedreig tans die lewensbestaan van 30 000 werkers in die bessiebedryf van wie minstens 90% vroue in landelike gemeenskappe is. Meer as 12 000 poste net in die Wes-Kaapse bessiebedryf is in gedrang sou die voortslepende Transnet-staking nie dringend opgehef word nie. Dit sluit in 4 000 permanente en 8 000 seisoenswerksgeleenthede. Die Suid-Afrikaanse bessiebedryf sou dié seisoen na verwagting minstens R3 miljard in uitvoerinkomste tot die ekonomie bygedra het. Nou kos die staking die bedryf meer as R134 miljoen per week met meer as 80 houers bessies wat vir Europese markte bestem is, maar steeds op hawens wag. Die staking het op 6 Oktober begin met nog geen einde in sig nie. Justin Mudge, voorsitter van BerriesZA, sê selfs al word daar binne die volgende dag of twee ŉ oplossing vir die dooiepunt gevind, sal die agterstand in die bessiewaardeketting weke neem om in te haal. Dit gaan nóg honderde miljoene rande in verliese vir die sektor tot gevolg hê. “Ten spyte daarvan dat Transnet se uitvoerende span aangedui het dat hy gebeurlikheidsplanne instel om te verseker dat kritieke goedere tydens die staking uitgevoer word, het dit nie gebeur nie. “Die feit dat hierdie scenario nie vooraf behoorlik beplan is nie, dui op swak leierskap by die haweowerheid wat Suid-Afrika se hele ekonomie in gevaar stel,” sê Mudge. Dr. Ivan Meyer, Wes-Kaapse LUR vir landbou, sê die arbeidsgeskil hou ŉ beduidende risiko vir die bessiebedryf in, aangesien dit die aansienlike groei wat oor die afgelope paar jaar ondervind is, ongedaan maak. “Die bessiesektor is uitvoergedrewe. Swartbessies uit die Wes-Kaap is byvoorbeeld hoofsaaklik vir die Europese markte bestem, met ongeveer 55% van Wes-Kaapse swartbessie-uitvoere wat na die Verenigde Koninkryk gaan, gevolg deur Saoedi-Arabië (13%) en Koeweit (11%) onder die toptien-invoerlande. Gegewe bogenoemde, moet die huidige arbeidsgeskil so vinnig moontlik opgelos word.” Mudge sê Suid-Afrika se goeie naam is boonop aan flarde aangesien die staking op beurtkrag volg wat reeds Suid-Afrika se kouekettingstelsels en gevolglik die land se vermoë om aan internasionale standaarde te voldoen, ondermyn het. “Dít saam met die Transnet-ontwrigting hou langtermynbedreigings in vir Suid-Afrika se reputasie as ’n uitvoerder en betroubare verskaffer van produkte van hoë gehalte. “BerriesZA sal voortgaan om die aangeleentheid met die Transnet-bestuur te bespreek en doen ŉ beroep op nasionale ministers om dringend in te gryp sodat die huidige dooiepunt met die vakbonde opgelos word en die land se hawens weer heropen kan word.”